‘Drie Poot’ eerste kameelperd met prosteseDrie Poot word versorg (Foto: verskaf) ŉ Geliefde tweejarige kameelperd wat een van haar bene tydens ŉ stropingspoging verloor het, sal nou die eerste kameelperd ter wêreld word om ŉ prostese te ontvang. Die prostese, wat spesiaal vir haar ontwerp is, sal dit vir Drie Poot moontlik maak om selfs net die eenvoudigste dag-tot-dag-oorlewingstake aan te pak waar sy in die Tholo-ekoreservaat by die Carousel-kasino duskant Hammanskraal woon. “Soos ek dit sien, is dit die mens se skuld dat sy haar been verloor het, so dit is die mens se verantwoordelikheid om vir haar ŉ nuwe been te maak,” sê Munnik Marais, hoof van die kankervereniging vir diere in Suider-Afrika (SAACA). Marais het hom ŉ ruk gelede oor die kameelperd ontferm en het SAACA sedertdien ingespan om Drie Poot met ŉ prostese te help. Sy sal na verwagting oor ŉ maand al met ŉ vierde been kan spog. Animotion, die maatskappy wat spesialiseer in diere-prosteka en -ortoptika, ontwerp Drie Poot se prostese op so ŉ manier dat sy dit vir die res van haar lewe sal kan dra. “Sy is nog jonk, so oor 18 maande is die verwagting dat die prostese verleng moet word om te vergoed vir die lengte wat sy gegroei het. Daarna behoort dit haar die res van haar leeftyd te hou indien dit gereeld skoongemaak word,” sê Marais. “Al verleng hierdie prostese net haar lewe met drie tot vyf jaar, glo ek dit is die moeite werd.” Drie Poot se beentjies (Foto: verskaf) Die proses om hierdie prostese eindelik aan Drie Poot vas te heg, is egter ŉ uitgebreide een wat meer geld vereis as wat Marais aanvanklik voor beplan het. “Ons het ŉ kwotasie van R25 000 gekry vir die prostese. Ons was opgewonde, want ons het geweet dit kan maklik ingesamel word. Ons het nie besef daar is nog ander koste hieraan verbonde nie.” Volgens Marais het hy in sy opgewondheid vergeet dat Drie Poot ŉ wilde dier is en dat die proses om haar eindelik op vier bene te kry, nie so maklik gaan wees soos met ŉ troeteldier nie. “Ons moet ŉ kamp in die reservaat bou waarnatoe sy geskuif sal kan word. Wanneer dit gedoen is, moet sy mak genoeg gemaak word sodat mense die prostese aan haar kan vassit. Sy sal dan weekliks deur bewaarders hanteer moet word sodat die prostese skoongemaak kan word. “Al hierdie onkoste word meer, maar ons gee nie op nie. Ons is vasberade om haar te help. Dit voel omtrent asof ons ŉ kameelperd aangeneem het,” skerts hy. Drie Poot se bewaarders hoop dat sy vinnig mak gemaak sal kan word, aangesien sy nog redelik jonk is. Hulle is ook oortuig daarvan dat sy nie die prostese sal verwerp nie. “Soos met ŉ mens is daar ŉ aanpassingsperiode voordat jy verstaan en aanvaar dat jy nou ŉ been het om op te loop en dit gaan dieselfde vir Drie Poot wees. Sy gaan geoefen moet word en enige probleme met haar heupe of die wond waar haar been geamputeer is, sal fyn deur die bewaarders dopgehou word.” In hierdie stadium moet die bewaarders steeds kos aan bome vir Drie Poot hang aangesien sy nie kan buk om dit self beet te kry nie. “Sodra sy die prostese kry, sal sy kan loop, eet en drink en hopelik ŉ normale lewe kan lei,” sê Marais.